Politiet godtar * Vil ikke ha uniform * Stiller med huskelapp * Forberedt på å møte ofrene

I RETTEN IGJEN: Anders Behring Breivik (32) skal fremstilles i Oslo tingrett klokken 11 mandag. Foto: KYRRE LIEN

Anders Behring Breivik møter i åpen rett

(VG Nett) For første gang siden 22. juli får Anders Behring Breivik møte media og publikum.

Oppdatert 12. november 2011

Artikkelen er over åtte år gammel

Politiet ønsket at Breivik skulle forklare seg for retten via videolink fra fengselet, men Høyesterett har nå opphevet kjennelsene fra tingretten og lagmannsretten. Klokken 16.48 fredag meldte NTB at politiet godtar kjennelsen.

- Vi er selvfølgelig glade for at Høyesterett fastslår at Breivik får mulighet til å komme i sitt eget rettsmøte. Dette handler om rettssikkerhet. Det var dette han selv ønsket fra starten, men han vet jo ikke noe om denne avgjørelse ennå, sier forsvarer Geir Lippestad.

LES OGSÅ: Breivik frykter å bli latterliggjort

- Vil ha med huskelapp

Advokaten sier at Breivik trolig vil opptre som han har gjort i de to tidligere fengslingene.

- Han vil nok be om å få si noe om hvem han er, hva han har gjort og hvorfor han har gjort det. Han kommer nok også til å ha med seg en huskelapp for å fremsi dette, sier Lippestad.

Breivik har denne gang ingen krav om hva han skal gå med i fengslingen. I det første fengslingsmøtet krevde han å få møte i uniform.

- Det blir helt vanlige klær som han har tilgang på i fengselet, sier Lippestad.

VGTV: Breivik hadde forberedt tale

- Forberedt på å møte ofrene

Han er forberedt på at det vil bli et enormt mediepress på mandag. Det er Breivik også.

- Min klient er mentalt forberedt på det som skal skje. I de forberedende møtene har han spurt hvor mange som kommer, om pressen kommer og om ofrene kommer til å være der.

- Hvordan er han forberedt til å møte ofrene?

- Jeg tror ikke jeg skal bruke mine ord på å beskrive det. Jeg kan ikke si annet enn at han er mentalt forberedt på at ofre for handlingen på Utøya kommer til å være til stede under fengslingsmøtet, sier Lippestad.

Forsvareren tror ikke det vil bli noen overraskelser i fengslingsmøtet.

- Breivik vil nok opptre rolig og fattet. Han er ikke stresset av situasjonen, men det er klart at når han kommer til fengslingen og ser alt oppstyret, så vil nok det påvirke ham, sier Lippestad.

LES OGSÅ: Lagmannsretten avslår politiets ønske

«Praktiske hensyn må vike»

Politiet ønsket at Breivik skulle forklare seg via videooverføring på grunn av det store sikkerhetsoppbudet som må i sving rundt 32-åringen.

Ved de tidligere fengslingsmøtene har det vært lukkede dører, og hverken presse eller publikum har fått være til stede.

Høysterett skriver i sin kjennelse at lagmannsretten og tingretten har tolket punktet om isolasjon feil da de bestemte at Breivik skulle forklare seg via videolink.

«Når retten skal behandle spørsmål om isolasjon i medhold av paragraf 186a anses imidlertid inngrepet som så alvorlig at de praktiske hensyn må vike.», står det i kjennelsen.

Isolert

Breivik sitter ikke lenger på full isolasjon, men sikkerhetsopplegget rundt ham er så omfattende at situasjonen i fengsel i praksis er den samme som da han var isolert.

Han har ingen kontakt med andre fanger i Ila fengsel, kun med et eget team voktere. Han har også fremdeles fullt besøks-, brev- og medieforbud.

Breiviks forsvarere har derfor tidligere uttalt at Breivik sitter så isolert at det er uansvarlig å ta neste fengslingsmøte over videolink.

Publisert: 11.11.11 kl. 15:24 Oppdatert: 12.11.11 kl. 00:26